'દરેક હૉસ્પિટલમાં ગયા, ક્યાંય જગ્યા ન મળી', ગુજરાતમાં કોરોના બેકાબૂ થઈ ગયો છે?\nગુજરાતમાં કોરોના વાઇરસના કેસમાં રેકર્ડ વધારો થતાં રાજ્યની હૉસ્પિટલો દરદીઓથી ઊભરાઈ રહી છે અને મોટાભાગની હૉસ્પિટલોમાં બૅડ ઉપલબ્ધ નથી.

"ત્યારબાદ અમે નવસારી ગયા પણ ત્યાં પણ કોઈ હૉસ્પિટલમાં પથારી ખાલી નહોતી. છેવટે અમે પાછા આવી ગયા અને હાલ ફૅમિલી-ડૉક્ટર પાસે સારવાર કરાવી રહ્યા છીએ. ડૉક્ટરે કહ્યું છે કે જો પરિસ્થિતિ બગડે તો તેમને હૉસ્પિટલમાં દાખલ કરવા પડશે.''

"જો સુભાષભાઈની તબિયત લથડે તો અમારે નાછૂટકે તેમને સુરત લઈ જવા પડશે. ત્યાં પણ પથારી મળશે કે કેમ તેની કોઈ ખાતરી નથી. અમે પ્રાર્થના કરીએ છીએ કે આવી પરિસ્થિતિ ન આવે."

આ શબ્દો સુભાષ પટેલના સંબંધી નટવર પટેલના છે. વલસાડ જિલ્લાના કેવાડા ગામના સુભાષ પટેલને છેલ્લા આઠ દિવસથી કોરોના વાઇરસનાં લક્ષણો છે. 

શુક્રવાર રાત્રે સુભાષ પટેલની તબિયત લથડતાં તેમને હૉસ્પિટલમાં દાખલ કરવાની જરૂરિયાત ઊભી થઈ હતી, પણ તેમને કોઈ પણ હૉસ્પિટલમાં જગ્યા ન મળી. સુભાષ પટેલના ઓક્સિજન લેવલમાં વધઘટ થતી રહે છે અને એટલા માટે પરિવારના સભ્યોની ચિંતા વધી ગઈ છે.

સ્થાનિક મીડિયાના અહેવાલ પ્રમાણે ગુજરાતમાં કોરોના વાઇરસના કેસમાં રેકર્ડ વધારો થતાં રાજ્યની હૉસ્પિટલો દરદીઓથી ઊભરાઈ રહી છે અને મોટાભાગની હૉસ્પિટલોમાં બૅડ ઉપલબ્ધ નથી.

હૉસ્પિટલમાં જગ્યા ન હોવાના કારણે રાજકોટના મનહર પ્લૉટ વિસ્તારમાં રહેતા ભાયાભાઈ (બદલાવેલું નામ)ના મામાનું શનિવારે મૃત્યુ થયું હતું.

બીબીસીના સહયોગી બિપિન ટંકારિયા સાથે વાત કરતાં તેમણે જણાવ્યું કે 16 એપ્રિલની રાત્રે 11 વાગ્યે તેમના મામાની તબિયત લથડી ગઈ હતી અને રાજકોટના કોઈ પણ હૉસ્પિટલમાં જગ્યા ન મળતાં સારવારના અભાવે તેમનું મૃત્યુ થયું હતું.

રાજ્યમાં શું પરિસ્થિતિ છે?

ગુજરાતમાં કોરોના વાઇરસના કેસ સતત વધી રહ્યા છે ત્યારે રવિવારે રાજકોટ સિવિલ હૉસ્પિટલની બહાર કોરોના વાઇરસના દરદીઓને દાખલ કરવા માટે ઍમ્બ્યુલન્સની લાઇન લાગી ગઈ હતી.

અગાઉ અમદાવાદની સિવિલ હૉસ્પિટલ બહાર કોરોના વાઇરસના દરદીઓને દાખલ કરવા માટે ઍમ્બ્યુલન્સની લાઇન લાગી હોવાની તસવીરો સોશિયલ મીડિયામાં વાઇરલ થઈ હતી.

ત્યારે અમદાવાદ સિવિલ હૉસ્પિટલના સુપરિન્ટેન્ડેન્ટ જે. વી. મોદીએ સમાચાર સંસ્થા ANIને જણાવ્યું હતું કે મેડિસીટી કૅમ્પસમાં 2120 બૅડની ક્ષમતા છે અને હાલમાં 2008 કોવિડ પેશન્ટ સારવાર લઈ રહ્યા છે. સોમવાર રાત્રે અમે માત્ર એક કલાકની અંદર 45 ઍમ્બ્યુલન્સને અંદર આવવાની પરવાનગી આપી છે.

બીબીસીના સહયોગી ફોટોગ્રાફર કલ્પિત ભચેચે જણાવ્યું,...\n\ntl;dr:
"અમારા સાડુભાઈ સુભાષ પટેલને કોરોના વાઇરસનાં લક્ષણો હતાં, શનિવારે અચાનક ઓક્સિજન લેવલ ઘટી જતાં હૉસ્પિટલમાં દાખલ કરવાની જરૂર ઊભી થઈ. અમે વલસાડની દરેક હૉસ્પિટલમાં ફરી વળ્યા. પણ ક્યાંય પણ પથારી ન મળી."